Bendt Bendtsen (KF), 2002-04-25:
Jeg vil gerne kommentere nogle af de problemstillinger, man har været inde på i forbindelse med den debat, vi har haft her i dag.
Fru Lissa Mathiasen siger, at et er tale, noget andet er handling.
Jeg mener klart, at regeringen har tilkendegivet, at vi er klar til at handle i denne sag.
Regeringen har ikke siddet i mange måneder.
Man ved, at vi er på vej med en ny forbrugerklagereform på området.
Jeg vil også gerne sige, at jeg kan forstå, at man i SR er meget optaget af de besparelser, der er sket.
Ser vi på, hvad den tidligere regeringen havde lagt op til i deres forslag til finanslov, kunne jeg forstå, at Enhedslisten og SF begyndte at kritisere.
Men jeg har lidt svært ved at se det, når man tænker på, hvad SR-regeringen havde af forslag til økonomi på området.
Men nu er det jo heller ikke økonomi alene, der gør det her.
Det er spørgsmålet om, hvordan vi bruger pengene bedst.
Det er sådan, at når vi taler om Forbrugerrådet, så vil jeg sige, at rammetilskuddet til Forbrugerrådet er blevet nedsat i forbindelse med regeringens generelle besparelser.
Men Forbrugerrådet har i løbet af de seneste måneder fået en hel del ressourcer med henblik på at kunne løse helt specifikke opgaver. Forbrugerrådet fik i november en ekstrabevilling på 1,9 mio. kr. bl.a. til at styrke indsatsen i de godkendte private klagenævn, og senest her i marts har regeringen besluttet at forlænge ordningen i forbindelse med forbrugernes principsager med 1 mio. kr. i 2002-2003.
Men jeg er meget optaget af, hvordan vi ser fremad på det her område, og når man i dag fra flere parters side bl.a. har talt om ventetiderne, er det selvfølgelig også noget, vi er meget optaget af i regeringen.
Vi er optaget af at få disse ventetider nedbragt.
Det gør vi jo ved, at flere brancher tager ansvar for forbrugerne og de klager, der kan være på området.
Vi vil oprette flere private klagenævn, give større ansvar til de erhvervsdrivende, have
Er det et motorkøretøj, er det 480 kr., og så koster det knap 4.000 kr.
Der er nogle brancher, der har valgt at sige, at det er nemmere, at det offentlige tager sig af det.
Vi vil gå ind og analysere det og se på, hvor vi kan få oprettet flere private klagenævn.
Det synes vi er en vej fremad, så brancherne i meget højere grad tager ansvar for deres eget område.
Så vil jeg nok også sige, at ser vi på det rent politiske, tror jeg også, at mange firmaer faktisk godt er klar over, når vi ser lidt ud i fremtiden, at det er nødvendigt for dem at føre en politik, hvor også forbrugerne er tilfredse med den måde, som firmaerne forholder sig til deres værdigrundlag på.
Jeg mener helt klart, at det må være et konkurrenceparameter.
Hr. Ole Sohn siger, at der sker en stadig stigende grad af monopoldannelse, og at der er brug for at guide.
Det mener vi faktisk også der er.
I dag er vi blevet kritiseret for, at hotline er gået fra 5 dage ned til 3 dage.
Det kan jeg bekræfte, for det er korrekt, men hvad har vi så gjort?
Vi har faktisk styrket oplysningen på internettet, og vi har nye tiltag på bibliotekerne.
Hvad kan man så sige?
Jeg er enig i mange af de bemærkninger, der er kommet fra fru Marianne Jelved, og det er helt klart, at der er forbrugere, som det offentlige er nødt til at tage vare på i denne sag.
Jeg vil blot bekræfte over for fru Marianne Jelved og andre, at jeg faktisk mener, at Folketinget har en stor, stor interesse i, at vi på forbrugerområdet kan lave nogle brede forlig, når vi nu skal i gang med at se på de her forhold til efteråret.
Vi skal kigge på, hvad der er godt, og hvad der er skidt, og jeg vil gerne indbyde ordførerne til forhandlinger.
Man kunne jo næsten høre fra ordførerne, når man nu hører på besvarelserne i dag, at vi ikke tager os af forbrugerne.
Tv har vist nogle af sagerne, og der synes jeg, at det er nødvendigt at gå et skridt videre.
Som jeg sagde for lidt siden, kan det være nødvendigt, at vi offentliggør nogle af de sager på internettet, og så tror jeg faktisk, at den frie presse vil tage sig af de erhvervsdrivende, som ikke følger klagenævnsafgørelserne. Så med hensyn til den internationale del, der også blev lagt op til i dag: Nu nævnte denne her forespørgsel meget specifikt de midler, der var til rådighed.
Men vi har set fremad frem for lige at se på finanslovens størrelser.
Til det vil jeg sige, at regeringen selvfølgelig også er meget optaget af det her på EU-området.
Det er sådan, at Kommissionen endnu ikke er kommet med et forslag på det her område, men vi står jo bag den besvarelse, som vi har givet i grønbogen, og som vi har fremsendt til Kommissionen.